OBH 4457/1998.
Az állampolgári jogok országgyűlési biztosának jelentése
Előadó: dr. Izafé Éva

Az eljárás megindulása
A panaszosok azért fordultak az állampolgári jogok országgyűlési biztosához, mert sérelmezték Zalaszabar Község Önkormányzatának fűtési támogatással kapcsolatos eljárását.
A vizsgálat a tulajdonhoz való jog és a jogbiztonság érintettsége miatt indult.

A megállapított tényállás 
Az önkormányzat 1995. decemberében mindkét panaszos részére 1700 forint lakásfenntartási támogatást állapított meg. Panaszosok kérelmüket háztartási tüzelőolaj (HTO) fűtési támogatás címén nyújtották be. A panaszosok a döntést megfellebbezték. A későbbiekben, 1998-ban az önkormányzat a panaszosok HTO kérelmét ismételten elutasította. A vizsgálat lezárása előtt a panaszosokat tájékoztattam arról, hogy az 1995-ben hatályos szabályozás fontos szempontnak tekintette a határozatban is szereplő vám- és pénzügyőrség nyilvántartási adatainak figyelembe vételét, mint a HTO támogatás egyik fontos feltételét. Az 1995-ben hatályos HTO szabályozás szociális rászorultságtól függően rendezte a támogatást, míg az 1996-ban hatályos rendelet meghatározott feltételek fennállása esetén a szociális hátteret nem vizsgálta. 1997-től a szociális törvény tartalmazza a támogatási elveket a lakásfenntartás keretei között és ismételten rászorultsági alapon.

A panaszosok válaszukban a következőket adták elő: 1995/96-os fűtési idényre HTO támogatást kértek, ehhez képest 1700 forint lakásfenntartási támogatásról szól a döntés. A korszerű fűtésre való átállásra 25, illetve 30 ezer forintot kaptak, álláspontjuk szerint ezeket a támogatási módokat és összegeket az önkormányzat összekeveri a fűtési támogatással.
Ez követően az önkormányzattól az iratok megküldését kértem. Választ kértem arra, hogy az 1996-ban négy részletben biztosított, nem szociális rászorultságtól függő költségvetési forrás (455 ezer forint) milyen lehetőséget nyújtott a két háztartás részére a HTO hozzájárulás vagy a fűtés átalakításához kapcsolódó támogatás érdekében. A válasz a következőket tartalmazta: a panaszosok a HTO fűtésről a gázfűtésre való áttérés érdekében kérelmet nyújtottak be az önkormányzathoz, amelynek alapján egy ízben a csatolt határozatok szerint 1700-1700 forint támogatásban, majd 30, illetve 25 ezer forint támogatásban részesültek. A panaszosok ezeket az összegeket kevesellték. 

Az ügy jogszabályi háttere 
4/1996. (II. 16.) NM-PM-BM-IKM együttes rendelet a lakossági tüzelőolaj-felhasználás kiadásaihoz kapcsolódó hozzájárulásnak a települési önkormányzatok közötti elosztásáról és a támogatás lakossági igénybevételének jogosultsági feltételeiről
1. § (1) A települési önkormányzatot a központi költségvetésből állami támogatásként az 1996. évre lakossági tüzelőolaj-felhasználás kiadásaihoz kapcsolódóan hozzájárulás illeti meg.
(2) A hozzájárulásnak a települési önkormányzatok közötti elosztása a háztartási tüzelőolajat az 1995/96-os fűtési szezonban fűtési célra használó háztartások számát, nagyságát és e háztartások által lakott lakás nagyságát tartalmazó települési önkormányzati adatszolgáltatás alapján történik. A hozzájárulás számítási módját, valamint a felhasznált alapadatok körét az 1. számú melléklet tartalmazza.
(3) A hozzájárulás a háztartási tüzelőolajat fűtési célra használó háztartások folyamatos fűtési költségeinek a csökkentésére (a továbbiakban: HTO-kiegészítés), illetve a tüzelőolajról más fűtési módra áttérő háztartások egyszeri támogatására (a továbbiakban: fűtésátalakítási támogatás) használható fel (a továbbiakban együtt: támogatás).
1. számú melléklet a 4/1996. (II. 16.) NM-PM-BM -IKM együttes rendelethez 
2. A fűtés átalakításához kapcsolódó támogatás
A fűtésátalakításhoz kapcsolódó támogatás összege 14 ezer Ft/háztartás. Ezen támogatást a települési önkormányzat a tüzelőolajjal fűtő háztartások 15%-ára vetítve veheti igénybe, függetlenül a háztartás és a lakott lakás nagyságától.
A fűtésátalakításhoz kapcsolódó támogatási összeg kiszámításának módja: H x 0,15 x 14 000 Ft, ahol "H" az adott településen a tüzelőolajjal fűtő háztartások számát jelenti. (A háztartások 15%-a az egyes helyi értékig került figyelembevételre a kerekítési szabályoknak megfelelően.)
A települési önkormányzatot megillető központi hozzájárulás a háztartás nagyságának és a lakás alapterületének figyelembevételével számított támogatás és a fűtésátalakításhoz kapcsolódó támogatás összege.
Az érintett alkotmányos jog
1949. évi XX. törvény A Magyar Köztársaság Alkotmánya
2. § (1) A Magyar Köztársaság független, demokratikus jogállam.
13. § (1) A Magyar Köztársaság biztosítja a tulajdonhoz való jogot.

A vizsgálat megállapításai
A vizsgálat során megállapítottam, hogy az önkormányzat 1996-ban 455 ezer forint költségvetési támogatás kapott, a lakossági tüzelőolaj-felhasználás kiadásaihoz kapcsolódó feladatok ellátására, mely magába foglalta a fűtés átalakításához kapcsolódó támogatásokat is. A háztartási tüzelőolajjal fűtő háztartások számát, illetve a HTO-val fűtő háztartások 15 %-ára vetített támogatások figyelembevételével megállapítottam, hogy a panaszosok az átlagnak megfelelő támogatásban részesültek a korszerű fűtésre való átállásra biztosított költségvetési forrásból. Az egyik panaszos 30 ezer, a másik 25 ezer forintot kapott. Az átlag a településen háztartásonként mind a fűtési, mind az átállási támogatást figyelembe véve 40 ezer forint körüli összeg volt. Az együttes rendelet kimondta, hogy a hozzájárulás fűtési támogatásra, illetve a tüzelőolajról más fűtési módra való áttérés egyszeri támogatására használható fel.
A gazdasági stabilizációs intézkedésekhez kapcsolódó szociális célú hozzájárulásnak a települési önkormányzatok közötti elosztásáról és az elszámolás rendjéről szóló, 1995-ben hatályos 31/1995. (IX. 12.) NM  rendelet a szociális rászorultságtól függően határozta meg a támogatás feltételeit. Ennek megfelelően döntött az önkormányzat az 1700-1700 Ft fűtési hozzájárulás támogatásáról, figyelembe véve a családok szociális rászorultságát. Az önkormányzat ebben az időben egy ranglistát állított fel az igénylők között, melynek eredményeként egy család 39 ezer, két család 6 és 7 ezer közötti, ugyancsak két család 3 ezer, a többi igénylő pedig 1700 Ft összegű támogatást kapott.  Az önkormányzat az 1700 Ft támogatással egyidőben arról is döntött, hogy a panaszosok 25, illetve 30 ezer forint támogatást biztosított, a gázfűtésre való átállás megkönnyítése érdekében. A vizsgált esetben az egyszeri támogatás a 25, illetve 30 ezer forinttal megtörtént, ezt követően HTO fűtési támogatás jogcímen igény nem nyújtható be. 
A szociális igazgatásról és ellátásról szóló törvény a továbbiakban is lehetővé teszi a  lakásfenntartási támogatás biztosítását a törvényben, illetve a helyi önkormányzati rendeletben szabályozott feltételek megléte esetén. Amennyiben a panaszosok szociális helyzete ezt indokolttá teszi az önkormányzat segítséget nyújthat a fűtéskiadással kapcsolatos terhek enyhítésére. 

Megállapítottam, hogy az ingatlan használatához kapcsolódó támogatás folyósításakor az Alkotmányban biztosított tulajdonjoggal összefüggésben visszásság nem állt fent. Az önkormányzat a vonatkozó jogszabályokat megfelelően alkalmazta és biztosította a támogatásokat, így a jogállamiság elvéből fakadó jogbiztonság követelménye nem sérült. 

Budapest, 2000. június 5.

Gönczöl Katalin